text: Grænsekontrol i Sverige gør flygtninge utrygge
  12 november 2015 kl. 14.48
  Ved den dansk-tyske grænse hersker der utryghed, efter Sverige indfører grænsekontrol. 
  Lige efter Sverige indfører grænsekontrol kl.12, ankommer et tog med flygtninge på Flensborg Banegård.  Her hersker en utryghed, fordi flygtningene ikke ved, hvad de nu skal stille op. De er i tvivl om, hvad kontrollen egentlig betyder, og om de skal lade være med at rejse videre til Sverige.  
  - Jeg ved ikke, hvad de vil have fra os. Hvis de vil tjekke os, kan de tjekke. Men jeg ved ikke, om de vil se pas. Hvis de vil det, har vi ikke nogen. Men vi vil til Sverige. Ikke Tyskland eller Danmark, siger Hussain Zakaria, flygtning fra Afghanistan.
  De mange spørgsmål og frustrationer betyder også, at de frivillige på banegården har mere travlt end normalt. For de skal hjælpe med at besvare spørgsmål fra de mange flygtningene. 
  - Vi informerer dem kun om, hvordan reglerne er. De spørger os hele tiden, hvad de skal gøre. Men vi kan jo kun fortælle dem fakta, og så er beslutningen op til dem, siger Pia Knies, frivillig koordinator.
  
  